﻿ ЕК стартира наказателна процедура срещу България по НАТУРА 2000 - Новини от Economic.bg
ЕК стартира наказателна процедура срещу България по НАТУРА 2000
МОСВ не е издало в срок необходимите заповеди за обявяването на голяма част от защитените зони в България
15:45 23.12.2019 2019-12-23 15:45:00
Европейската комисия (ЕК) е стартирала наказателна процедура срещу България заради нередности по НАТУРА 2000. Причината е, че Министерството на околната среда и водите не е издало в срок необходимите заповеди за обявяването на голяма част от защитените зони в България, става ясно от одитен доклад на Сметната палата.
До 31 юли 2019 г. министърът е трябвало да издаде заповеди за обявяване на 211 защитените зони от общо 341 одобрени зони в България от Европейската комисия. Ведомството е имало срок от шест години да направи това. За повечето зони без заповеди обаче той е изтекъл.
Поради забавянето на заповедите за обявяване на защитените зони не са определени режими за опазването им, което е причина за стартирането от Европейската комисия на наказателна процедура.
Създаден е сериозен риск за бъдещ разход на публичен финансов ресурс поради неизпълнение на целите на екологичната политиката на ЕС.
Управлението на мрежата НАТУРА 2000 с цел защита на околната среда и местното население все още не е ефективно, става ясно още от доклада. Сметната палата установява и пропуски в хармонизирането на националното законодателство с европейското и липса на стратегическа рамка за дългосрочна политика.
Етикети: България | МОСВ | наказателна процедура | Натура 2000 | защитени зони